Parlo ciæo 02 luglio 2017
Lòrsega, o paise di damaschi. Stöie de unna produçion antiga
Genova - I economisti de l’Euttoçento, che se ciamman economisti clascichi, pensavan che tutti i stati dovessan trovâ un seu modello de sviluppo particolâ, à segonda de caratteristiche sociali, colturali e giografiche do paise. L’idea che tutti avessan da anâ apreuvo à un mæximo modello a l’è vegnua dòppo, e con lê a standardizzaçion de uxi, costummi, coltue, e ascì de attivitæ produttive.
L’è ciæo che inte sto zeugo pægio pe tutti gh’è chi ghe guägna e chi ghe scrosce: e grende çittæ, e regioin de industrializzaçion diffusa, piggian o desciù, tanto che i territöi feua de man, lonten da-e corrente primmäie di traffeghi, restan inderê. Ancheu porriæ pai stranio pensâ che Lòrsega, paise da quarche çentanâ de anime, o fïse un tempo un çentro de produçion de sæe addamascæ avvoxou inte tutta l’Euröpa; e raxoin de quello scioî de attivitæ, spegæ do Çinqueçento, son da çercâ inta struttua do vegio stato ligure: piccin, averto à l’iniçiativa econòmica, o lasciava spaçio ascì a-o de feua da capitale à l’intraprendensa de gente.
A stöia, de fæti, a conta che scicomme à Zena gh’ea un di grendi çentri de produçion da sæa, con tanto de limitiaçion de arte e mestê, l’attivitæ de tescitua a passa ciancianin inte l’introtæra e inte rivee; coscì a l’arriva à Lòrsega. “Ancon giusto primma da segonda guæra”, a ne conta a Stefania De Martini, titolâ de l’urtima impreisa ancon attiva inta produçion di damaschi, “st’attivitæ chì a l’ea presente inte ben ben de famiggie; ogniduña a l’aiva o seu tiâ. Pöi”, a continua, “da unna parte o mercou da ciappa o gh’à fæto concorrensa – se ghe guägnava de ciù – da l’atra i problemi da Reconstruçion: quande unna famiggia a lascia perde o tiâ dapeu a no ô mette ciù in deuvio”. A “Tessitura De Martini”, pe exempio, a travaggia con un tiâ ch’o l’à ciù de çent’anni.
N’ea restou træ, de tescitue, e oua ghe n’è unna sola, ch’a va avanti ascì graçie a-a capaçitæ de renoellâse, de çercâ stradde neuve, comme e teie fæte de ortiga ò de bambù, da vende fiña in scî mercoei internaçionæ. Perché o Museo do Damasco, averto do 2007, o gh’è za, e o l’è bello coscì.
Lescico
Apreuvo: dieto, in segutio
Ascì: anche
Avvoxou: famoso, celebre
Ciappa: ardesia
Deuvio: uso
Desciù (piggiâ o): prendere il sopravvento
Fiña: persino
Inderê: indietro
Lòrsega: Lorsica
Pægio: uguale
Porriæ pai: potrebbe sembrare
Renoellâse: rinnovarsi
Scrosce (ghe): ci rimette, ci perde
Sæa/e: seta/e
Scioî: fiorire
Spegæ: sorte
Tiâ/æ: telaio/i
© Riproduzione riservata
ita_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lmo_Latn lij_Latn ita_Latn ita_Latn ita_Latn lij_Latn lij_Latn ita_Latn fra_Latn lij_Latn lij_Latn lij_Latn fra_Latn lij_Latn ita_Latn